KIRJALLINEN KYSYMYS P-0279/00

esittäjä(t): Roberta Angelilli (UEN) komissiolle

(3. helmikuuta 2000)

Aihe: Goodyearin tehtaan sulkeminen Cisterna di Latinassa Italiassa

Äskettäin ilmoitettiin Goodyearin tehtaan sulkemisesta Cisterna di Latinassa Italiassa. Työttömäksi jää noin 560 koulutettua työntekijää ja saman verran kouluttamattomia työntekijöitä. Tehtaan sulkeminen uhkaa saattaa jo vaikeuksissa olevan alueen pahaan kriisiin. Sulkeminen tapahtuu liian suuren tuotantokapasiteetin takia ja Euroopan koko rengasteollisuuden kilpailukyvyn vuoksi. Kyseinen yritys on kuitenkin saanut vuodesta 1965 tähän päivään asti runsaasti erilaisia tukia, verohelpotuksia ja rahoitustukea sekä Italian valtiolta että yhteisöltä.

1. Eikö komissio katso, että tämä tapaus on työntekijöiden joukkovähentämistä koskevan jäsenvaltioiden lainsäädännön lähentämisestä 20 päivänä heinäkuuta 1998 annetun neuvoston direktiivin 98/59/EY(1) vastainen?

2. Eikö työntekijöiden jättäminen yritysjohdon kanssa käytyjen neuvottelujen ulkopuolelle ole eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä 22 päivänä syyskuuta 1994 annetun neuvoston direktiivin 94/45/EY(2) vastaista?

3. Onko komissio suunnitellut työntekijöiden joukkovähentämistä ja yritysten sulkemista koskevan direktiivin soveltamisen arviointia ja tehokkaiden seuraamusten soveltamista, jos direktiivin säännöksiä ei ole otettu huomioon, kuten esitetään parlamentin päätöslauselmassa yritysten rakenneuudistuksista globalisaation yhteydessä (B5-0185/1999), ja jos Goodyearin tapaus osoittautuu kuuluvaksi direktiivin soveltamisalaan?

4. Eikö komissio pidä suotavana, että Goodyearin kanssa neuvoteltaisiin tietyistä sosiaalilausekkeista työntekijöiden suojaamiseksi, kuten edellä mainitussa päätöslauselmassakin pyydetään, myös ottaen huomioon muut tuotantolaitokset Euroopassa?

5. Eikö komissio pidä suotavana, että kun jäsenvaltioissa oleville Goodyearin tehtaille myönnetään tukia rakennerahastoista vuosina 20002006, on otettava huomioon, mitä tapahtuu Cisterna di Latinassa, ja että unionin taloudellisen tuen myöntämisen ehdoksi on asetettava, että tämän monikansallisen yrityksen johto sitoutuu keskipitkällä ja pitkällä aikavälillä huolehtimaan työllisyydestä ja paikallisesta kehityksestä?

6. Eikö komissio katso, että Goodyearin päätöksen taloudelliset perusteet Italiassa olisi tarkistettava, ottaen huomioon että 20. tammikuuta 2000 Las Vegasissa esittämässään vuotta 2000 koskevassa suunnitelmassa kyseinen yhtiö ennakoi erittäin positiivisia taloudellisia näkymiä ja myös Euroopassa hankittujen markkina-asemien vakauden ja tuottavuuden kasvua, jopa siinä määrin, että se suunnittelee uusia hankintoja tällä vuosisadalla?

7. Eikö komissio katso, että tämänkaltaisia hätätilanteita voitaisiin ratkaista siten, että työntekijät hankkisivat yrityksen osakkeita?

(1) EYVL L 225, 12.8.1998, s. 16.

(2) EYVL L 254, 30.9.1994, s. 64.

Anna Diamantopouloun komission puolesta antama yhteinen vastaus kirjallisiin kysymyksiin E-2739/99 ja P-0279/00

(6. maaliskuuta 2000)

Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.